पर जसूसै राहें राजा गी पता चलेआ जे बडलै तगर ज’ल्ला पंत उनेंगी नेईं थ्होआ तां राजा दे मैहलें च बी तपाश होग- की जे फौजां बागी होई गेदियां न। दूई भेठा ज’ल्ला पंत राजे गी जोश दिंदा जा करदा हा जे राजा गी लोड़दा ऐ जे ल्हौर छोड़ियै जम्मू परतोई जा। अपने कन्ने जिन्ना बी होई सकदा ऐ सुन्ना-चांदी लेई जा। न्हेरा पौंदे गै प्रबन्ध शुरू होई गे, पर उद्धर खालसा फौजदारें नगरे दे गेट बंद कराई दित्ते दे हे। राजा हीरासिंह इक गेटा पासै पुज्जे-उंदे कन्ने माह्‌राजा गुलाबसिंह दे पुत्तर राजा सोहनसिंह ते राजा ऊधमसिंह होर बी हे। जिन्दराह् दे बारां बन्दूकिये बी कन्ने हे। गेटा उप्पर खड़ोते दे सपाहियें गी मारियै, उनै कुहाड़ी कन्ने गेटे दे पच्छ तुआरे दे अपना हाथी गेटा चा बाह्‌र कड्ढी लैता। हाथी उप्पर सुन्ने-चांदी दी लद्द ही। सब्बै जम्मू आली बत्ता पेई गे। अजें मुश्कल कन्ने त्रै क्रोह् गै पुज्जे हे जे खालसा फौज आई पुज्जी ते द्रौड़ शुरू होई गेई। थक्के-त्रुट्टे दे ओ “मी काली” नां दे ग्रां पुज्जे तां राजा सोह्‌नसिंह आखन लगा जे हुन लड़ना ते पौना गै पर बिंद-क पानी मिलै तां गला तर होऐ। कच्छ लबान नां दे ग्रां च इक खूहै उप्पर रतना लबानी नां दी बुड्ढी पानी भार करदी ही। उन्नै जिसलै इनें गभरू जुआनें गी दिक्खेआ तां हिरखा कन्नै उनेंगी पानी पलाया। पानी पीयै त्रौनें राजें बुड्ढी गी गले दे हार ते हत्थें दे कड़े तुआरियै दित्ते ते आक्खेआ जे हुन मां लम्बड़ तूं सारी उमर बेहियै खंदी रौह। उत्थै ओ पिट्ठ कन्ने पिट्ठ जोड़ियै जुटी पे ते घमसान युद्ध होआ। ज’ल्ला पंत राजा हीरासिंहै आपू खतम करी उड़ेआ ते लड़दे-लड़दे बारां बंदूकिये ते त्रै राजे खतम होई गे।